ကုလားကင်ပွန်း

ကုလားကင်ပွန်း သည် အပင်ကြီးမျိုး ဖြစ်ပြီး ပေ၂၀ မှ ၃၀ အထိ မြင့်သည်။ အညာဒေသတွင် အများဆုံး ပေါက်ရောက်သည့် ၎င်း၏ အရွက်သည် ရွက်ဆိုင် ထွက်သည်။ အပွင့်သည် ဖြူပြီး အဆုပ်လိုက် ပွင့်သည်။ တန်ဆောင်မုန်းမှ တန်ခူးအထိ ၆ လ တစ်ကြိမ် အသီးသီးကာ အပွင့်ပွင့်လျှင် ပိတောက်ကဲ့သို့ အဆုပ်လိုက်၊ အခိုင်လိုက် ပွင့်ပြီး၊ အသီးသီးလျှင် အဆုပ်လိုက်၊ အခိုင်လိုက် သီးသည်။  သီတင်းကျွတ် တန်ဆောင်မုန်း၌ ပွင့်ပြီး ပြာသို တပို့တွဲ၌ အသီးရင့်သည်။ အသီးတစ်ခု၌ ၃ မြှောင့် ရှိသည်။ ကင်ပွန်းဟု အမည်တပ်ထားသော်လည်း မြန်မာကင်ပွန်းနှင့် အသီး၊ အပွင့် ၊ အရွက် သဏ္ဌန် မတူပေ။ မြန်မာကင်ပွန်းသီးများကဲ့သို့ အမြှုပ် အချွဲထွက်ခြင်း၊ သန့်ရှင်းစေခြင်းတို့တွင် တူ၍ ကင်ပွန်းဟု အမည်တပ်ထားခြင်း ဖြစ်သည်။

အင်္ဂလိပ်အမည်မှာ threeleaf soapberry ဖြစ်ပြီး လက်တင်အမည်မှာ Sapindus trifoliatus  ဖြစ်သည်။

အသုံးဝင်ပုံ 
 ကုလားကင်ပွန်းသီးကို ထုထောင်း၊ အစေ့ထုတ်၊ ရေအနည်းငယ် ထည့်ပြုတ်၊ အအေးခံပြီးနောက် လက်ဖြင့် ခြေ၊ ရေလိုသလောက် ထည့်၍ မွှေပေးလျှင် အမြှုပ်များ ထွက်လာသည်။ ၎င်းအရည်ကို အဝတ်အထည်၊ စောင်၊ ခြင်ထောင် လျှော်ရာ၌ သုံးပါက ဖြူဖွေးသန့်စင်စေပြီး မွှေးပျံ့လာသည့်အပြင် လက်ပူခြင်း၊ လက် ပေါက်ပြဲခြင်း မရှိချေ။
 ၎င်းအရည်ကို တရော်နှင့် ရော၊ ခေါင်းလျှော်ပါက ချေးများထွက်ကာ ဆံကေသာ နူးညံ့စေသည်။
 အိုးခွက်ပန်းကန် ဆေးကြောရာ၌ ကုလားကင်ပွန်းပြုတ်ရည်နှင့် ဆေးကြောပါက သန့်စင်စေသည်။
 ရွှေကို ကုလားကင်ပွန်းသီးနှင့် တစ်ည စိမ်ထားပါက အရောင်တင်သကဲ့သို့ပင် ဝင်းလာစေသည်။

ကိုးကား

အပင်များ